b'\n_START_ARTICLE_\nBertil av Sverige\n_START_SECTION_\nBakgrunn\n_START_PARAGRAPH_\nPrins Bertil var s\xc3\xb8nn av kong Gustav VI Adolf av Sverige og hans f\xc3\xb8rste hustru, prinsesse Margaret av Connaught. Hans eldste bror, arveprins Gustav Adolf av Sverige, d\xc3\xb8de i 1947, og etterlot seg en ett \xc3\xa5r gammel s\xc3\xb8nn, samtidig som alle de andre arvingene til tronen hadde mistet sine rettigheter som f\xc3\xb8lge av sine ekteskap.\n_START_SECTION_\nEkteskap, arvef\xc3\xb8lge\n_START_PARAGRAPH_\nDermed var sjansene sv\xc3\xa6rt store for at Bertil en dag ville bli regent. Som f\xc3\xb8lge av dette valgte prins Bertil \xc3\xa5 ikke gifte seg med walisiske Lilian Davies, ettersom dette ville ta fra ham arveretten._NEWLINE_Uansett, hans far levde lenge nok til at Bertils nev\xc3\xb8 Karl XVI Gustav ble myndig, og den nye kongen ga Bertil tillatelse til \xc3\xa5 gifte seg med Lilian Davies. Bryllupet fant sted 7. desember 1976. Inntil kronprins Carl Philips f\xc3\xb8dsel i 1979 var prins Bertil fortsatt f\xc3\xb8rst i arverekken._NEWLINE_Da arveloven ble endret i 1980 ble arverett til tronen innskrenket til bare \xc3\xa5 gjelde etterkommerne av Karl XVI Gustav, men det ble likevel gjort en unntak for prins Bertil, slik at han fortsatt var i arverekken etter kongens barn.\n_START_SECTION_\nSj\xc3\xb8offiser\n_START_PARAGRAPH_\nBertil var en stor del av sitt liv aktiv sj\xc3\xb8offiser. Han praktiserte ombord p\xc3\xa5 torpedokrysseren \xc2\xab\xc3\x96rnen\xc2\xbb i 1928 og jageren \xc2\xabNordenskj\xc3\xb6ld\xc2\xbb i 1929. Innskrivning som sj\xc3\xb8\xc3\xb6kadett ved Kungliga Sj\xc3\xb6krigsskolan fant sted 25. juni 1931 med kadettnummer 1. I l\xc3\xb8pet av sin utdannelse til sj\xc3\xb8offiser foretok prinsen sj\xc3\xb8ekspedisjoner ombord p\xc3\xa5 orlogsbriggen \xc2\xabFalken\xc2\xbb i 1931, panserkrysseren \xc2\xabFylgia\xc2\xbb og torpedokrysseren \xc2\xabPsilander\xc2\xbb 1931-1932, samt panserskipet \xc2\xabOscar II\xc2\xbb og torpedokrysseren \xc3\x96rnen 1934. Sj\xc3\xb8offiserseksamen fulgte den 4. oktober 1934. _NEWLINE_\xc3\x85rene 1935-1937 var Bertil assisterende marineattach\xc3\xa9 i Paris._NEWLINE_Etter andre verdenskrigs utbrudd var Bertil torpedooffiser ombord p\xc3\xa5 jageren \xc2\xabMalm\xc3\xb6\xc2\xbb. Fra 1940 tjenestegjorde prinsen p\xc3\xa5 motortorpedob\xc3\xa5t ved G\xc3\xa5l\xc3\xb6basen i Stockholms skj\xc3\xa6rg\xc3\xa5rd, blant annet som fart\xc3\xb8ysjef p\xc3\xa5 motortorpedob\xc3\xa5tene T4 (1940) og T15 (1941). I 1941 var Bertil fl\xc3\xa5tens pr\xc3\xb8vetursjef for fire motortorpedob\xc3\xa5ter (T15-T18), som ble bygd av Kockums og hadde italienske motorer fra Isotta Fraschini. _NEWLINE_1942-1945 tjenestegjorde Bertil som assisterende marineattach\xc3\xa9 i London. _NEWLINE_Bertil var f\xc3\xb8rste \xc3\xa6resmedlem i Kungliga \xc3\x96rlogsmannas\xc3\xa4llskapet (innvalgt 2. april 1941) og Kungliga Krigsvetenskapsakademien (fra 1952) samt \xc3\xa6resmedlem i Svenska flottans reservofficersf\xc3\xb6rbund (fra 1950).\n_START_SECTION_\nInteresser\n_START_PARAGRAPH_\nBertil var kjent som \xc2\xabmotorprinsen\xc2\xbb p\xc3\xa5 grunn av sin interesse for biler, som han samlet p\xc3\xa5. Han var ogs\xc3\xa5 idrettsinteressert og ble dermed ogs\xc3\xa5 kalt \xc2\xabidrottsprinsen\xc2\xbb. Andra popul\xc3\xa6re kallenavn var \xc2\xabskridskoprinsen\xc2\xbb, \xc2\xabhopparprinsen\xc2\xbb, \xc2\xabflygarprinsen\xc2\xbb, \xc2\xabMc-prinsen\xc2\xbb, \xc2\xabgolfprinsen\xc2\xbb og \xc2\xabbouleprinsen\xc2\xbb. I mange \xc3\xa5r var han leder for Riksidrottsf\xc3\xb6rbundet og i ett \xc3\xa5r p\xc3\xa5 1940-tallet dessuten for Svenska Golff\xc3\xb6rbundet. _NEWLINE_Sannsynligvis var det Bertils motorinteresse som f\xc3\xb8rte til at han fikk innvie Sveriges f\xc3\xb8rste motorvei (den 11 kilometer lange strekningen mellom Malm\xc3\xb6 og Lund) i 1953. Han klippet ikke bare innvielsesb\xc3\xa5ndet, men var ogs\xc3\xa5 den f\xc3\xb8rste \xc3\xa5 kj\xc3\xb8re p\xc3\xa5 denne motorveien._NEWLINE_Bertil ble i 1952 tildelt storkors av St. Olavs Orden, i 1953 med kjede.'